เลือกสมพรนั่งกองทุน‘กอช.’ เปิดรับสมาชิก
คลังเลือก “สมพร” เป็นเลขาธิการกองทุนการออมแห่งชาติคนใหม่
7 เม.ย. 2555

คลังเลือก “สมพร” เป็นเลขาธิการกองทุนการออมแห่งชาติคนใหม่ 
แหล่งข่าวจากกระทรวงการ คลัง เปิดเผยว่า คณะกรรมการกองทุนการออมแห่งชาติ (กอช.) ที่มี นายอารีพงศ์ ภู่ชอุ่ม ปลัดกระทรวงการคลัง เป็นประธาน จะประชุมเพื่อพิจารณาเห็นชอบแต่งตั้ง นายสมพร จิตเป็นธม รองกรรมการผู้จัดการ ธนาคารเพื่อการส่งออกและนำเข้าแห่งประเทศไทยขึ้นเป็นเลขาธิการ กอช.คนแรก 
นายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) กรรมการ กอช. กล่าวว่า กองทุนจะสามารถรับสมาชิกได้ทันตามที่กฎหมายกำหนดในวันที่ 8 พ.ค.นี้แน่นอน โดยในปีแรกของการดำเนินการตั้งเป้ารับสมาชิกให้ได้ 1 ล้านคน จากแรงงานนอกระบบทั้งหมดประมาณ 35 ล้านคน
“ในเบื้องต้นคาดว่าน่าจะมีสมาชิกจากกองทุนทวีสุขของธนาคารเพื่อการเกษตรและสหกรณ์การเกษตร (ธ.ก.ส.) จำนวน 46 แสนคน โอนเข้ามาอยู่ในโครงการของ กอช.ภายในปีนี้” นายสมชัย กล่าว 
สมาชิก กอช.จะต้องเป็นแรงงานนอกระบบที่ไม่ได้อยู่ในกองทุนใดๆ จ่ายเงินสมทบได้ตั้งแต่เดือนละ 50 บาท แต่ไม่เกินปีละ 1.32 หมื่นบาทต่อปี โดยรัฐบาลจะจ่ายเงินสมทบให้กับสมาชิก 50-100 บาท ตามอายุของสมาชิก เพื่อสร้างรายได้ให้กับแรงงานหลังเกษียณ